97  An Aviel a lavar d'eomp e kemeras Sant Yann ar Werc'hez Vari en e di. An ti-se moarvat a oa e Jeruzalem demdost d'ar Goanlec'h. Na Sant Yann na Mari ne oant pinvidik hag an ti-se ne oa nemet eun tiig paour.  Eno e kendalc'h ar Werc'hez da ren ar vuhez a renas  gwechall en Templ, en Ejipt, ha dreist-holl e Nazared, o pedi hag o labourat. Evel gwechall da Sant Jozef ha d'he Mab, hirio e pourchas da Sant Yann e voued, e walc'h hag e kempenn d'ezañ e zilhad. Met an Abostol yaouank ne chom ket atao en he c'hichen, ret eo d'ezañ mont da brezeg an Aviel, da vadezi ar baianed, da gelenn ar gristenien nevez. E-pad an amzer-se Mari a chom he unan er gêr, hag eno sioulik en he c'hambr e soñj gant karantez er burzudou c'hoarvezet enni koulz hag en he Mab. Hag e soñj e bloaveziou  kalet an harlu, e bloaveziou c'houek Nazared, en amzer leun a drouz ma prezege Jezuz, en e Basion.  98  Piou a lavaro ar pez a dremen dre spered ar Werc'hez? piou a lavaro pegen entanet eo he fedennou? Pedi eo buhez ar Werc'hez, pedi evit an Ebestel, evit an Iliz, evit ar Juzevien hag ar baianed, pedi evit ar bed a-bez, rak deuet eo da veza mamm an holl grouadurien.  Mari n'emañ mui he Mab ganti; bez' he deus evelato an eurvad d'e reseo alies e sakramant an Aoter. D'ar goueliou ez a moarvat  d'ar Goanlec'h pe d'eur sal vras bennak e-lec'h m'en em vod ar gristenien evit an oferenn.  En derveziou all e chom er gêr, hag en ti bihan ma vevont Sant Yann a lavar e oferenn hag a gomuni ar Werc'hez. Na kaera taol-lagad!  Sant Yann a zo en e sav dirak an aoter, eun daolig baour eul lienenn wenn warni. Ar bara hag ar gwin a zeu dizale da veza Korf ha Gwad Hor Salver; goude beza lavaret ar « Pater noster » desket d'ezañ gant Jezuz e-unan, Sant Yann a reseo e Vestr en e galon en eur gomunia dindan  spesou ar bara hag ar gwin. Mari a dosta neuze ouz an aoter, al levenez o para war he dremm; war he daouarn ez eus eun tammig lien gwenn kann. Yann a laka warnañ ar bara konsakret, en eur lavarout :  « Korf ar C'hrist.  - Amen », a respont ar Werc'hez, ha gant eun doujañs hag eur garantez dreista c'hellomp entent. Mamm Jezuz d'he zro a reseo ar gomunion dindan spesou ar bara. Sant Yann a ginnig d'ezi neuze ar c'halur en eur lavarout :  « Gwad ar C'hrist.  - Amen », a respont adarre ar  Werc'hez, hag ec'h ev gwad prizius he Mab hag he Doue.  100  He dremm skedusoc'h eget biskoaz, Mari a ya neuze da zaoulina en eur c'horn eus ar gambr hag eno ec'h ador Jezuz.  Hini ac'hanomp ne c'hello morse lavarout ar pez a dremene e kalon ar Werc'hez, pa reseve he Mab. Holl e c'hellomp evelato goulenn diganti entana hor c'harantez ha kreñvaat hor feiz. Holl e poagnimp da heulia ar skoueriou a labour hag a bedenn a roas d'eomp e ti sant Yann. Seul-vui ma stagimp a-zevri gant hol labour  pemdeziek, seul-vui ma ne glaskimp nemet Doue hepken e pep lec'h hag e pep tra, seul-eürusoc'h e vezimp.